<classify> BALOZI mpya wa Umoja wa Ulaya EU nchini, Manfred Fanti amesema katika kuendeleza na kukuza zaidi uhusiano na ushirikiano na EU na Tanzania, atajielekeza zaidi katika masuala ya maendeleo, kwa kuwa anaamini kuna mambo mengi na mazuri ya kufanya yatakayoiwezesha Tanzania kuingia katika uchumi wa kati kama ilivyopanga.Balozi Fanti aliyasema hayo Ikulu jijini Dar es Salaam jana, baada ya kuwasilisha hati za utambulisho kwa Rais John Magufuli, katika siku ambayo pia Rais alipokea hati hizo za utambulisho kutoka kwa Balozi wa Finland nchini, Riitta Swan na Balozi wa Rwanda nchini, Meja Jenerali Charles Karamba. Kwa mujibu wa taarifa ya Ikulu, Balozi Fanti aliongeza kuwa anaamini katika mazungumzo ya pamoja kati ya Tanzania na EU katika masuala mbalimbali.Aliahidi kuwa katika kipindi chake, anatarajia kutilia mkazo miradi ya kuzalisha nishati ya umeme kupitia Shirika la Umeme Tanzania TANESCO na utekelezaji wa miradi mingine iliyopo katika makubaliano ya 11 ya mkataba wa Mfuko wa Maendeleo ya EU uliotengewa Sh trilioni 1.583 yanatekelezwa.Rais Magufuli alimpongeza Balozi Fanti kwa msimamo wake wa kuimarisha na kukuza zaidi uhusiano wa Tanzania na EU, na alisema Tanzania inatambua uhusiano mzuri na wa kihistoria uliopo kati yake na EU na ipo tayari kushirikiana na balozi huyo katika utekelezaji wa masuala yenye maslahi kwa pande zote mbili. Balozi wa Finland nchini, Riitta Swan alishukuru kwa kupokelewa, na alimpongeza Rais Magufuli kwa mafanikio makubwa katika kupambana na rushwa.Balozi Swan alisema katika kipindi chake nchini, atahakikisha maeneo ya uhusiano kati ya Tanzania na Finland yanaimarishwa, ikiwamo mradi wa utunzaji wa mazingira, kuboresha mifumo ya ukusanyaji wa kodi kupitia Mamlaka ya Mapato Tanzania TRA na utawala bora.Rais Magufuli alimshukuru kwa dhamira yake ya kukuza zaidi ushirikiano na uhusiano na Tanzania na alisema Tanzania itakuwa tayari kutoa ushirikiano wowote atakaouhitaji. Balozi wa Rwanda nchini, Meja Jenerali Charles Karamba aliishukuru Tanzania kwa kumkaribisha na alimhakikishia Rais Magufuli kuwa katika kipindi chake, atahakikisha matarajio ya Rais wa Rwanda, Paul Kagame kukuza zaidi uhusiano wa Tanzania na Rwanda yanafanikiwa.  <topic>: kitaifa 